Fid-29 ta' Frar li għadda, fid-Dar Ċentrali tal-Partit Nazzjonalista, saret laqgħa ta' strateġija. Fiha kienu diskussi diversi punti u fuq l-aġenda kien hemm ukoll kif ir-ritmu ekonomiku bla preċedent li qabad pajjiżna seta' jikkalma xi ftit. Għaliex inkella, jemmnu l-istrateġisti f'Tal-Pietà, jaf ma jkunux daqstant kbar iċ-ċansijiet li Simon Busuttil ikun il-Prim Ministru li jmiss. Dakinhar kien hemm qbil li waħda mill-miżuri li jittieħdu tkun li kemm jista' jkun isem il-Gvern Malti, u konsegwenza ta' hekk isem Malta, jitħammeġ mal-Unjoni Ewropea. Dan ġara għal bosta drabi, anke jekk fil-maġġoranza tal-każi l-Partit Nazzjonalista ma rnexxilux fl-attentat tiegħu li jumilja lil Malta, dan m'għandniex ninsewh. Fost l-ewwel okkażjonijiet fejn il-Partit Nazzjonalista pprova jħammeġ isem pajjiżna kien bil-proġett li wassal għar-roħs fil-kontijiet tad-dawl u l-ilma u l-programm ta' ċittadinanza b'investiment. X'ma għamilx? Mistoqsijiet fil-Parlament Ewropew, ipprovoka dibattiti, u min jaf kemm il-mossa oħra li ma dehritx. M'għandniex xi ngħidu, kien hemm mumenti fejn irnexxielu jtappan għal xi mument isem pajjiżna. L-iktar meta xi plenarja jew laqgħa f'kumitat tal-Parlament Ewropew Malta kienet il-mira assoluta. Lanqas sewa ta' ġid meta l-Kap tal-Oppożizzjoni jew deputati minn tiegħu marru jitkellmu kontra Malta f'xi programm fuq it-televiżjoni Taljana. Iżda, fl-aħħar mill-aħħar pajjiżna dejjem ħareġ rebbieħ. F'kull każ irriżulta li l-miżuri li kien qed jieħu l-Gvern kienu serji u maħsuba. Jekk nieħdu l-programm ta' ċittadinanza b'investiment, spiċċa l-uniku programm approvat mill-Kummissjoni Ewropea. M'għandniex xi ngħidu, anke fejn jidħol il-proġett tal-enerġija, il-Kummissjoni Ewropea kienet ġabet fix-xejn allegazzjonijiet tal-Partit Nazzjonalista dwar l-għażla tal-konsorzju biex darba wara l-oħra xegħlet il-bozza l-ħadra. Biex ma nsemmux l-iktar ħaġa importanti, dik li n-nies għandhom kontijiet orħos u se jgawdu minn arja iktar nadifa. L-aħħar sforz li rajna kien fil-każ Leo Brincat. Meta Brincat kien innominat mill-Gvern Malti, David Casa qal li l-Partit Nazzjonalista kien se jgħin lin-nominat Malti. Iżda ma kienx il-każ, tant li Simon Busuttil qal li ħa gost meta sar jaf bl-aħbar li d-deputati tal-Partit Nazzjonalista kienu se jivvutaw kontra. Dan minkejja li ħareġ bl-aktar mod ċar u inekwivoku li Leo Brincat mhux biss huwa persuna kompetenti, iżda, aktar minn hekk, li l-integrità tiegħu qatt ma tpoġġiet f'dubju minn kull għarbiel li għadda minnu. Wara l-vot b'saħħtu favur Brincat mill-gvernijiet tal-Unjoni Ewropea kollha, saru appelli biex, b'rispett lejn id-deċiżjoni tal-Istati Membri kollha, issa jieqaf il-logħob partiġjan u l-gambetti politiċi, u Malta tibqa timxi 'l quddiem bħala waħda mill-aqwa pajjiżi tal-Unjoni Ewropea. Iżda, m'għandniex dubju li dan mhux il-każ. Diġà ħarġu b'mod ċar l-ewwel indikazzjonijiet li l-Partit Nazzjonalista se jkun qed jostakola l-ħidma tal-Gvern tul il-Presidenza. L-ewwel battuti saru wara l-vot ta' Leo Brincat. Naturalment, ma konniex sorpriżi. Simon Busuttil għandu fisazzjoni li jrid ikun Prim Ministru fil-Presidenza. Anke jekk webbel lil kulħadd li ġejja elezzjoni f'Novembru, dan mhux il-każ. U għalhekk għal darba Simon Busuttil għandu jagħżel l-interess ta' Malta. Jekk irid isir Prim Ministru għandu jagħmel dan billi jipproponi kif jista' jmexxi l-pajjiż u mhux billi jipprova jkissru.